ཆོས་རྒྱལ་སྲོང་བཙན་སྒམ་པོའི་བང་སོ་ནི་བང་སོ་དང་པོའི་གཡོན་ངོས་རི་གཤམ་གྱི་ཆུ་བོའི་འགྲམ་དུ་ཆགས།དེ་ཡང་མཐའ་ལྕགས་རིས་བསྐོར་བའི་ནང་བང་སོའི་སྒོ་ནུབ་ཏུ་གཏད་པ་ལ་གྱང་རིམ་པ་གཉིས་ཀྱིས་བསྐོར་ཞིང་ནང་དུ་རྡོ་རྩིག་ཉིས་སྐོར་ཅན་སྟེང་ཐོག་ཕུབ་པ་དེའི་སྟེང་ལྷ་ཁང་དམར་པོ་སྒོ་ཤར་དུ་གཏད་པ།ད་ཡོད་ལྷ་ཁང་མདོ་སྦུག་གཉིས་ལ་རྒྱ་ཁྱོན་ཀ་དྲུག་གི་ས།ནང་རྟེན་དུ་རྒྱལ་བ་བྱམས་པ་འཁོར་དུ་ཕྱག་གཡས་ནས་བརྩིས་འཕགས་པ་ལོ་ཀེ་ཤྭ་ར།མར་མེ་མཛད།རྒྱལ་བ་ཚེ་དཔག་མེད།ཕྱག་རྡོར་བཅས་དང་།ཕྱག་གཡོན་དུ་སྤྱན་རས་གཟིགས་ཕྱག་སྟོང་སྤྱན་སྟོང་།ཤཱཀྱ་ཐུབ་པ།གུ་རུ་སྣང་སྲིད།རྟ་མགྲིན་དཔའ་འཇིགས།མདོ་རུ་ཆོས་རྒྱལ་སྲོང་བཙན་སྒམ་པོ་དང་།གཡས་སུ་རྒྱ་བཟའ།བློན་པོ་མགར་བ་སྟོང་བཙན།གཡོན་དུ་བལ་བཟའ་དང་།ཐོན་མི་སམ་བྷོ་ཊ་སོགས་རྟེན་མང་དུ་བཞུགས་ལ་ད་དུང་ལྡེབས་བྲིས་ཀྱང་མང་པོ་ཡོད།དེ་བཞིན་སྔར་སྲོང་བཙན་ལྷ་ཁང་གི་ནང་སྒོའི་ལྷོ་ངོས་སུ་སྲོང་བཙན་བང་སོའི་དཀར་ཆག་བཀོད་ཡོད་སྐད་དང་དཀར་ཆག་ནང་སྲོང་བཙན་བང་སོ་ཆུ་བོའི་མདའ་རུ་ཆགས་ཆེ་ཆུང་ཚད་ནི་དཔའ་ཆེན་མདའ་རྒྱང་གང་།སྟེང་གི་ཞེང་ནི་ཉག་གི་རྡོ་རྒྱང་གང་།ནང་དུ་ལྷ་ཁང་ལྔ་ཡི་བཞུགས་སུ་གསོལ།བང་སོ་ནང་རྒྱན་ཅན་དུ་གྲགས་པ་ཡིན།གསང་བའི་མཚན་ནི་མུ་རི་སྨུག་པོ་ཞེས་འཛམ་བུ་གླིང་གི་ནོར་ཕུད་ལན་གསུམ་བསྡུས།ལྷ་ཀླུ་མི་ཡི་སྐྱེ་འགྲོའི་བདེ་སྐྱིད་བསྐྲུན་ཞེས་འཁོད་ཡོད་པ་དང་།ད་དུང་ལོ་རྒྱུས་ཀྱི་ཡིག་ཆ་འགའ་རེའི་ནང་བང་སོ་འདིར་རེའུ་མིག་དགུ་ཡོད་པའི་དབུས་སུ་བཙན་པོའི་སྐུ་ཕུང་གསེར་གྱིས་བཏུམས་པ་བཞུགས་ཤིང་།ནང་གི་རེའུ་མིག་ཐམས་ཅད་ནོར་གྱིས་བཀང་བ་དང་སྙིགས་མའི་དུས་སུ་ཆུ་བོས་འཇིག་སྟེ་གནས་སྒོ་ཕྱེ་རྒྱུ་སོགས་བརྗོད་འདུགམཁས་པ་ལ་ལས་ཆོས་རྒྱལ་སྲོང་བཙན་སྒམ་པོའི་བང་སོ་དེ་བང་སོ་ཨང་ལྔ་པར་བརྩི་བ་དང་ཁྲི་སྲོང་ལྡེ་བཙན་གྱི་བང་སོ་དེ་བང་སོ་ཨང་བརྒྱད་པར་འཇོག་པ་རེད།དེ་ལྟར་པུར་རྒྱལ་བཙན་པོའི་བང་སོ་དེ་དག་གི་ནང་ནས་ལྷ་ཁང་རྣམས་རྩ་ཞིག་སོང་བ་ཕུད་ད་ལྟ་ལྷག་བསྡད་པ་རྣམས་སྤྱི་ལོ༡༩༦༡ལོ་ནས་བཟུང་རྒྱལ་ཡོང་ཀྱི་གཙོ་གནད་རིག་དངོས་སྡེ་ཚན་གྱི་ཁོངས་སུ་གཏོགས་པས་རྒྱལ་ཁབ་ནས་དོ་དམ་སྲུང་སྐྱོབ་མཛད་བཞིན་ཡོད།།